Firea a spus, într-un interviu la Adevărul live, că își rezervase din luna ianuarie vacanța la mare, când încă nu știa că va fi primar și, ''ca mamă a doi copii, de patru ani și de un an'', ca ''senator care a muncit tot anul'', trebuia să-și ducă fiii la mare în iunie, pentru că „ în august e prea cald”.

Ea a mai spus că oricine știe că și medicii îi sfătuiesc pe părinții cu copii mici să meargă la mare.

„Ditamai europarlamentarul (Cristian Bușoi, liderul PNL București – n.r.) se ia de o mamă că duce copiii la mare”, a spus Firea. „E incredibil și cinic”, a continuat fostul senator PSD, referindu-se la liderul PNL București, că în loc să-i întrebe pe consilierii liberali de ce Primăria Capitalei are datorii la RADET, RATB și la contracte de investiții, o atacă pentru că a plecat în concediu.

Cristian Bușoi a scris pe facebook că Firea face lucrurile de mântuială, astfel că, în loc să meargă la Bruxelles după fonduri europene, așa cum a promis, s-a dus în concediu imediat după învestire.